Plaasmoord: Bejaarde Vrystaat-boer doodgeskiet; gesin aangerandArgieffoto: Reint Dykema Willie Janse van Rensburg, ŉ 72-jarige boer van Odendaalsrus in die Vrystaat, is Donderdagaand op sy plaas, Nuwejaarsbosch, doodgeskiet waarna lede van sy gesin aangerand is. Hennie Gerber, ŉ privaat landbouveiligheidshoof, het Vrydag vanaf die toneel aan Maroela Media gesê Janse van Rensburg, sy skoondogter, vyf kleinkinders, en ŉ werktuigkundige was op die plaas toe vyf gewapende mans hulle omstreeks 20:15 oorval het. “Janse van Rensburg het na buite gegaan om sy honde oop te maak en om die masjiene by die melkstal af te skakel toe die vyf mans hom oorval het,” het Gerber gesê. “Hy was gewapen en sy aanvallers kon daarin slaag om sy vuurwapen by hom af te neem. Hulle het hom glo drie keer geskiet en hy is op die toneel dood.” Die aanvallers het daarna die werktuigkundige, wat naby die plaashuis in ŉ karavaan bly, aangerand en ook Janse van Rensburg se skoondogter en een van die kleinkinders erg aangerand. Hulle het ŉ aantal selfone, vuurwapens en ŉ onbekende hoeveelheid kontant gebuit en toe met Janse van Rensburg se bakkie van die toneel gevlug. Die bakkie is later verlate opgespoor. Die polisie en paramedici het die slagoffers ná die voorval bygestaan. Niemand is nog in verband met die voorval in hegtenis geneem nie. Die polisie ondersoek die voorval. Gerber het gesê dit is die 8ste plaasmoord in die provinsie hierdie jaar.